Mads Hoxer har pådraget sig en skade på menisken, og det kræver en operation. Den unge bagspiller er dermed ude for resten af sæsonen, og således vil Aalborg Håndbold mangle en vigtig spiller. TV 2 Sports håndboldekspert Bent Nyegaard ærgrer sig over de nye problemer for aalborgenserne. - Når jeg tænker på dem, har jeg lyst til at sige: "Stopper det aldrig?". Jeg mindes ikke i nyere tid at have set et hold, en klub, være ramt af så mange skader og fraværsproblemer. Det er fuldstændig ude i hampen. - Det er en stor svækkelse, men de kan ikke gøre andet end at kæmpe for tingene. Mikkel Hansen er fortsat sygemeldt, Aron Pálmarsson døjer med en lårskade, og Jesper Nielsen har problemer med skulderen. Felix Claar, Lukas Sandell, Martin Larsen, Andreas Flodman, Buster Juul og Sebastian Barthold har alle siddet ude i kortere eller længere perioder den seneste tid. Trods den ærgerlige situation peger Bent Nyegaard på et lyspunkt, der har fået nordjyderne gennem perioder med mange ukampdygtige spillere. - Holdets store fortjeneste er, at det i særklasse er den klub, der bruger flest lønkroner på at have spillere, og det redder dem et eller andet sted. Grunden til at de stadig er med i kampen om medaljer, og har vundet grundspillet, er fordi, at de har den brede trup, de har. Godt dækket ind på positionen Mads Hoxer er Aalborg Håndbolds topscorer i Herreligaen denne sæson. Derfor vil de danske vicemestre også mangle en særdeles vigtig herre på positionen som højre back – men her er klubben godt dækket ind, mener Bent Nyegaard. - Det er klart, at Sandell, siden han kom tilbage, har spillet fantomkampe. Så det er vigtigt. Martin Larsen kan få betydning, for som han får flere minutter i benene, vil han kunne give mere til holdet. Han kan absolut blive værdifuld i de pauser, Sandell skal have. Netop den gode bredde kan også være med til at "redde" Aalborg Håndbold i mesterskabskampen. - Jeg synes ikke, at det ændrer afgørende på forskellen mellem favoritterne. GOG har også haft deres skader, men har en sæson nu her, hvor alle åbenbart kan spille hele tiden. GOG vil fortsat være min favorit til at vinde, men skaden ændrer ikke meget på den front. Næste kamp for Aalborg Håndbold er mod KIF Kolding onsdag. Det opgør kan ses på TV 2 Sport og TV 2 Play fra klokken 19.00.

Opsummering:
Mads Hoxer kommer ikke til at få flere minutter på banen denne sæson. Han skal opereres senere på ugen.